Trump: Me presidentin ukrainas fola për çështje korrupsioni
Gazeta Wall Street Journal thotë se presidenti Trump e nxiti zotin Zelenskiy tetë herë të hetonte zotin Biden dhe djalin e tij Hunter për korrupsion në Ukrainë
Presidenti i SHBA Donald Trump nuk u kushtoi rëndësi zërave të disa demokratëve që kërcënojnë të nisin procedurat e shkarkimit kundër tij, pas njoftimeve se ai është përpjekur t’i bëjë presion presidentit të Ukrainës që të hetojë kandidatin kryesor për presidencë brenda demokratëve, Joe Biden. Presidenti Trump u tha gazetarëve ndërsa arrinte në Kombet e Bashkuara të hënën se ai nuk i merr "aspak seriozisht" kërcënime të tilla. Ai tha përsëri se me Presidentin e Ukrainës Volodymyr Zelenskiy diskutoi për atë që e quajti "korrupsion" lidhur me zotin Biden dhe djalin e tij. "Patëm një telefonatë të përsosur me presidentin e Ukrainës. Të gjithë e dinë këtë. Është thjesht një gjueti shtrigash e demokratëve. Pra, ja ku po fillojnë përsëri. Dështuan me Rusinë, dështuan me recesionin, dështuan me gjithçka", tha Presidenti Trump të hënën. "Është shumë me rëndësi të flasim për korrupsionin. Nëse nuk flasim për korrupsionin, atëherë përse t’i japim para një vendi që mendojmë se është i korruptuar?" Një njoftim i gazetës Wall Street Journal thotë se presidenti Trump e nxiti zotin Zelenskiy tetë herë të hetonte zotin Biden dhe djalin e tij Hunter, nëse një kompani ukrainase gazi u përpoq të fitonte favore duke punësuar Hunter Bidenin kur Joe Biden shërbente si nënpresident në administratën e Barack Obamës. Njoftimet thonë se presidenti Trump ishte përpjekur ta bindëte presidentin Zelenskiy të bashkëpunonte me avokatin e tij, Rudolph Giuliani, për të hetuar djalin e zotit Biden dhe vetë ish-nënpresidentin. Presidenti Trump foli para gazetarëve të dielën. , tha presidenti. Hunter Biden ka thënë se nuk ka qënë objekt i asnjë hetimi dhe nuk ka asnjë provë për ndonjë shkelje. Joe Biden dukshëm i inatosur, u tha gazetarëve të shtunën "vërtet nuk ka fund" gatishmëria e Presidentit Trump për të abuzuar me pushtetin. Polemika filloi javën e kaluar kur dolën njoftime se një kallëzues i paidentifikuar në komunitetin e inteligjencës kombëtare u alarmua për një seri veprimesh brenda administratës Trump. Ato përfshijnë atë që tani dihet se është thirrja telefonike e zotit Trump me Presidentin Zelenskiy. Informatori kontaktoi inspektorin e përgjithshëm të inteligjencës, i cili e quajti ankesën "serioze" dhe "urgjente".